
	Р Е П У Б Л И К А   Б Ъ Л Г А Р И Я

София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 




РЕШЕНИЕ
ЗА ПРЕКРАТЯВАНЕ НА ПРОИЗВОДСТВО
№ РП-815-19-056

	Днес, 20.11.2019 г., Комисията за противодействие на корупцията и за отнемане на незаконно придобитото имущество /КПКОНПИ/, в състав:

Заместник - председател: Антон Славчев
Член: Антоанета Георгиева – Цонкова
Член: Пламен Йоцов
		Член: Силвия Къдрева 

У С Т А Н О В И:
 

Производството е образувано по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на сигнал с рег. № ЦУ 01/С-815/18.10.2019 г. 
Същият е против П.В.В. – председател на Общинска избирателна комисия – С. и член на Съвета на директорите на „***“ ЕАД.
По същество в сигнала се твърди, че заемането на длъжността член и председател на Общинска избирателна комисия – С. е в нарушение на чл. 66 и чл. 81 Изборния кодекс, тъй като едновременно с това П.В. заема и изборна длъжност - член на Съвета на директорите на „***“ ЕАД. 
Към сигнала е приложено копие от Решение № 657 на *** общински съвет от 28.09.2017 г.
При проверка относно допустимостта на сигнала се установи, че същият не отговаря на изискванията на чл. 47, ал. 1 от ЗПКОНПИ – лицето, срещу което е подаден сигнала не попада в обхвата на лицата, заемащи висша публична длъжност по чл. 6, ал. 1 от ЗПКОНПИ.

	В хода на проверката по сигнала Комисията установи следното от фактическа страна:

	От твърденията в сигнала и след направена справка в интернет страниците на *** общински съвет и Централна избирателна комисия /ЦИК/ се установява, че с Решение № 657 на *** общински съвет от 28.09.2017 г. П.В.В. е избрана за член на съвета на директорите на „***“ ЕАД, ЕИК **********, а считано от 7 септември 2019 г. с Решение № 892-МИ от 30.08.2019 г. на ЦИК същата e назначена за председател на Общинска избирателна комисия в ***.

	При така изяснената фактическа обстановка Комисията установи следното от правна страна:

	Предпоставките за започване на производството за установяване на конфликт на интереси са уредени в чл. 47, ал. 1 и чл. 48, ал. 1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл. 9 от АПК. При липсата на предвидените в закона условия производството следва да се прекрати. 
	Видно от чл. 52 от ЗПКОНПИ наличието на лице, заемащо висша публична длъжност по смисъла на чл. 6 от ЗПКОНПИ, е задължителна предпоставка за Комисията да разгледа и да се произнесе по сигнал за установяване на конфликт на интереси. 
В настоящия случай сигналът е подаден срещу лице, което не попада в обхвата на лицата, заемащи висша публична длъжност по смисъла на чл. 6 от ЗПКОНПИ, както и тези по § 2 от ДР на ЗПКОНПИ. В качеството си на председател на Общинска избирателна комисия – С., П.В.В. не е лице, заемащо висша публична длъжност по смисъла на чл. 6, ал. 1, т. 1 - 50 от ЗПКОНПИ, както и лице по § 2 от ДР на ЗПКОНПИ. 
Съгласно разпоредбите на чл. 6, ал. 1, т. 33 от ЗПКОНПИ лицата, заемащи висша публична длъжност са само членовете на Централна избирателна комисия.
Дейността й като член на ОИК е извън приложното поле на ЗПКОНПИ и по отношение на нея не са приложими ограниченията, предвидени в закона. 
Общинските избирателни комисии се създават с решение на Централната избирателна комисия, съгласно предвидената в Изборния кодекс процедура. Именно по този ред е назначена и Общинската избирателна комисия в С. Решение № 892-МИ от 30.08.2019 г. на Централната избирателна комисия. Съгласно разпоредбата на чл. 77, ал. 1 от ИК Общинската избирателна комисия се назначава за срока до назначаването на общинската избирателна комисия за следващите общи избори за общински съветници и за кметове. Правомощията на ОИК са свързани с процедурите по произвеждане на изборите за общински съветници и за кметове в съответния избирателен район. Същите не са част от държавната или общинската администрация, не управляват държавна или общинска собственост, не разполагат със собствен бюджет и не разпределят бюджетни средства. Членовете на общинските избирателни комисии нямат постоянно работно време. За периода на мандата не получават заплата по трудово или служебно правоотношение. Изпълнението на служебните им задължения има инцидентен и несистемен характер. 
Членовете на Общинската избирателна комисия не са служители в администрацията на Централната избирателна комисия.
Наличието на лице, заемащо висша публична длъжност е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка – субект, или лице, заемащо висша публична длъжност, срещу което да се проведе административното производство, се явява пречка за разглеждане на постъпилия сигнал и е основание за прекратяване на настоящото производство.

Предвид гореизложеното, на основание чл. 27, ал. 2, т. 6 от АПК във вр. с чл. 6, ал. 1 от Закона за противодействие на корупцията и за отнемане на незаконно придобитото имущество, Комисията за противодействие на корупцията и за отнемане на незаконно придобитото имущество

РЕШИ:

ПРЕКРАТЯВА производството по сигнал с рег. ЦУ 01/С-815/18.10.2019 г., насочен против П.В.В., ЕГН *************. 
	
Препис от Решението да се изпрати на Софийска градска прокуратура, с оглед преценка за реализиране на правомощията по чл. 76, ал. 2 от ЗПКОНПИ.
 
С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“. 


 КОМИСИЯ:

Заместник- председател:………………./П/…………/Антон Славчев/

Член:……………………………………/П/…………./Антоанета Цонкова/

Член:…………………...……………..…/П/……....…/Пламен Йоцов/

Член:……………………………………/П/….……..../Силвия Къдрева/

